Creștere spectaculoasă a încrederii românilor în UE, cu plus 11 puncte față de octombrie anul trecut. Imigrația, lipsită de interes pentru români

59% dintre români consideră că apartenența la Uniunea Europeană este un lucru bun, cu 11 puncte procentuale mai mult decât în octombrie anul trecut – o creștere record a eurooptimismului în România. Datele apar în ultimul sondaj Eurobarometru realizat în aprilie pentru Parlamentul European. Creșterea sprijinului față de UE e valabilă în toată Uniunea (plus 3 puncte față de anul trecut).

De notat că nivelul de 48% înregistrat anul trecut în octombrie în România fusese un minim istoric, o scădere cu 6 puncte față de sondajul din martie 2017.

Sondajul arată că românii sunt printre cei mai optimişti în privinţa viitorului UE, 52% (creștere masivă faţă de nivelul de 38% în Octombrie 2017) considerând că lucrurile merg în direcţia bună în UE, în timp ce media europeană este de 32% (31% în Octombrie 2017). 48% dintre europeni (47% în Octombrie 2017), respectiv 43% dintre români (42% în Octombrie 2017) cred că vocea lor contează la nivelul UE.

O creștere consistentă se înregistrează și la numărul cetățenilor care consideră că ţara lor a beneficiat de pe urma calității de membră a UE: 67% dintre europeni (comparativ cu 64% în Octombrie 2017), respectiv 71% dintre români (61% în Octombrie 2017). Nivelul de 67% este unul record în ultimii 35 de ani.

Românii se situează peste media UE atunci când vine vorba despre identificarea corectă a anului 2019 ca anul care vor avea loc alegerile pentru Parlamentul European: 32% dintre europeni, respectiv 43% dintre români au răspuns corect.

Respondenții la nivel UE văd procesul Spitzenkandidaten (candidaţi cap de listă pentru funcţia de preşedinte al Comisiei Europene) drept un element important pentru viaţa democratică a Uniunii Europene. Aproape jumătate dintre europeni (49%, UE 27 – fără Regatul Unit al Marii Britanii şi Irlandei de Nord) şi 55% dintre români spun că acest proces i-ar încuraja să meargă la vot la următoarele alegeri europene, potrivit unui comunicat al Parlamentului European.

O diferență interesantă de percepție între europeni și români este importanța imigrației: 45% dintre cetățenii UE vor ca imigrația să fie o temă de dezbatere în campania electorală pentru alegerile europene, față de doar 22% dintre români. În schimb, Românii sunt mult mai interesați de economie (52% față de 45% pe ansamblul UE).

Promovarea drepturilor omului şi a democraţiei e, de asemenea, o temă mult mai importantă pentru români (38%) decât pentru media UE (32%).

Studiul a fost efectuat în perioada 11-22 aprilie, prin metoda interviu faţă în faţă, pe un eşantion de 27601 persoane la nivel european (1038 în România).

Citește aici rezultatele referitoare la România, comparativ cu UE